Cadillac Brougham

Ιστορικό

Η ονομασία «Brougham» εμφανίστηκε αρχικά για ένα είδος μιας ελαφριάς άμαξας με κλειστό αμάξωμα και 2 ή 4 θέσεις, το οποίο σχεδιάστηκε το 1838 - 1839 και κυκλοφόρησε για πρώτη φορά το 1851.
Σε μοντέλο αυτοκινήτου, η Cadillac χρησιμοποίησε για πρώτη φορά το όνομα Brougham εν έτει 1916, για ένα 4-πορτο σεντάν μοντέλο της με 5 ή 7 θέσεις. Μετά χρησιμοποιήθηκε εκ νέου στην Cadillac Eldorado Brougham του 1957 - 1960, ένα καινοτόμο υπερπολυτελές 4-πορτο σεντάν, που κατασκευάστηκε σε περιορισμένα αντίτυπα.
Από το 1965 έως το 1977, η ονομασία Brougham συνδέθηκε με τη σειρά Cadillac Sixty Special, ενώ από το 1977 με την ναυαρχίδα της εταιρείας, την Fleetwood, και έγινε η κορυφαία έκδοση εξοπλισμού της, υπό την ονομασία Cadillac Fleetwood Brougham. Τελικώς, στα μέσα του 1986, με την έναρξη της σεζόν του 1987, έως και το 1992, η Brougham έγινε ένα ξεχωριστό μοντέλο, για πρώτη και μοναδική φορά.
Ο λόγος ήταν ότι από τις 5 Απριλίου 1984, όταν ξεκίνησε επίσημα η σεζόν του 1985 για τις Cadillac De Ville και Fleetwood, τα δύο αυτά μοντέλα μεταφέρθηκαν σε νέα πλατφόρμα, λίγο μικρότερου μεγέθους και με κίνηση στους μπροστινούς τροχούς, αντί για πίσω. Επειδή όμως η έκδοση Fleetwood Brougham αρχικά συνέχισε ως το μοναδικό παραδοσιακό πισωκίνητο sedan τεράστιων διαστάσεων, προκλήθηκε τότε μια σύγχυση στο κοινό από την κοινή ονομασία Fleetwood. Ως αποτέλεσμα, από την σεζόν (model year) του 1987 η ναυαρχίδα της εταιρείας ονομάστηκε απλά Cadillac Brougham και παρέμεινε στην παραγωγή έως το 1992.

Ανανέωση του 1989

Το καλοκαίρι του 1989, για την σεζόν του 1990, η Brougham υπέστη κάποιες αναβαθμίσεις, για πρώτη φορά από το 1980, προκειμένου να αντέξει τον ανταγωνισμό από το αντίπαλο Lincoln Town Car δεύτερης γενιάς, που είχε μόλις παρουσιαστεί (το Town Car λανσαρίστηκε στις 5 Οκτωβρίου 1989). Συγκεκριμένα, τοποθετήθηκαν νέοι ενιαίοι μπροστινοί προβολείς με ορθογώνιο σχήμα (προηγουμένως ήταν δίδυμοι τετράγωνοι), λίγο διαφορετικά πίσω φώτα και ένας προαιρετικός κινητήρας 5.7 λίτρων V8 από την Chevrolet, εκτός του στάνταρ 5.0 λίτρων V8.
Παράλληλα, άρχισε να προσφέρει έξτρα CD-player και ηλεκτροχρωμικό εσωτερικό καθρέπτη, ενώ απέκτησε στάνταρ ψηφιακό πίνακα οργάνων και Σύστημα Αντιμπλοκαρίσματος Τροχών (ABS), καθώς και αυτόματες ζώνες ασφαλείας, λόγω του ότι ακόμα δεν προσέφερε αερόσακους, ούτε καν ως έξτρα. Σημειωτέον ότι υπήρξε η τελευταία Cadillac χωρίς αερόσακους, όπως επίσης και η τελευταία με «κυβοειδές» αμάξωμα, καθώς ακόμα και μετά το λίφτινγκ είχε έναν κάκιστο αεροδυναμικό συντελεστή Cd 0,49.

Αντικατάσταση της Brougham

Η παραγωγή της Brougham, η οποία και βασιζόταν στην πλατφόρμα D-body, έληξε στις 5 Ιουνίου 1992. Μέσα στο καλοκαίρι, το αμάξωμά της επανασχεδιάστηκε πλήρως, υιοθετώντας ένα πιο αεροδυναμικό ντιζάιν με συντελεστή Cd 0,36 και ένα νέο σαλόνι με στάνταρ δύο αερόσακους και μετονομάστηκε σε Cadillac Fleetwood για τη σεζόν του 1993. Ως αποτέλεσμα, το όνομα Fleetwood επανασυνδέθηκε με την πισωκίνητη πλατφόρμα D-body και το όνομα Brougham ξαναέγινε η κορυφαία έκδοση εξοπλισμού της, όπως συνέβαινε από το 1965 έως το 1977 - φυσικά η έκδοση αυτή ονομάστηκε εκ νέου Cadillac Fleetwood Brougham.
Η συνολική παραγωγή της Cadillac Brougham του 1986 - 1992 έφτασε τα 233.631 αντίτυπα.